SKRIFTLIG FORESPØRGSEL P-0677/02

af Ilda Figueiredo (GUE/NGL) til Kommissionen

(5. marts 2002)

Om: Støtte til traditionelle husdyrracer

Støtte til opdræt af traditionelle husdyrracer kan ikke blot begrundes med bevarelsen af den genetiske arv og bevaring af den biologiske mangfoldighed, men også med støtte til produktion af kød af høj kvalitet, som er i overensstemmelse med miljøet og sikrer opretholdelse af et stort antal arbejdspladser i områder med specifikke problemer (bjergområder), hvad der bidrager til at bekæmpe afvandringen fra landdistrikterne. Spørgsmålet om kødproduktionens kvalitet og fødevaresikkerheden er yderst relevante på baggrund af BSE-krisen og dens konsekvenser for oksekødssektoren.

Det er på denne baggrund foruroligende, at der i 2001 kunne registreres et produktionsfald på over 20 % af kød fra traditionelle kvægracer, ledsaget af hen ved 50 % færre producenter i Portugal. Hovedårsagen til dette, som berører elleve oprindelsesbetegnelser, er, at støtteordningerne blev flyttet fra anden til tredje fællesskabsstøtteramme, især forsinket støtteudbetaling og beskedne incitamenter.

Kommissionen bedes på denne baggrund oplyse følgende:

- Hvilke ordninger findes der for fremme af traditionelle husdyrracer, og hvor store beløb i EU-støtte er der tale om for perioderne 1994-1999 og 2000-2006 pr. medlemsstat og race?

- Hvad er Kommissionens ansvar for de problemer, der er opstået ved overgangen fra den anden til den tredje fællesskabsstøtteramme?

- Vil Kommissionen foreslå nye foranstaltninger og incitamenter til støtte for producenterne af traditionelle husdyrracer og fremme produktion af kvalitet af høj kvalitet?

Svar afgivet på Kommissionens vegne af Franz Fischler

(4. april 2002)

Både i den tidligere programmeringsperiode (1993-1999) og i den nuværende (2000-2006) kan der ydes støtte til bevarelse af opdræt af lokale udryddelsestruede husdyrracer, idet der er tale om en miljøvenlig landbrugsforanstaltning under politikken for udvikling af landdistrikter. Støtten bidrager til et af de for denne politik fastsatte mål, der går ud på at forbedre den genetiske diversitet. Formålet med støtten til miljøvenligt landbrug er hverken at fremme produktionen af kvalitetskød, opretholde beskæftigelsen i dårligt stillede områder eller sikre fødevareforsyningen. Disse mål tilgodeses af landbrugs- og samhørighedspolitikken gennem andre instrumenter.

I programmeringsperioden 1993-1999 blev disse foranstaltninger udarbejdet under programmerne for miljøvenligt landbrug, der blev fastsat i Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget samt om naturpleje(1). I denne forordnings artikel 4 blev det medfinansieringsberettigede maksimumsbeløb for hvert storkreatur fastsat til 100 EUR(2). EU's bestræbelser på dette område fortsætter i perioden 2000-2006 på grundlag af Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(3), der i ét og samme lovgivningsinstrument behandler samtlige foranstaltninger vedrørende støtte til udvikling af landdistrikterne og bl.a. målsætningerne for forordning (EØF) nr. 2078/92. I forbindelse med de i artikel 22-24 nævnte miljøvenlige landbrugsforanstaltninger ydes der støtte til landbrugere, som forpligter sig til bl.a. at bevare den genetiske diversitet. Bilaget til forordningen fastsætter det medfinansieringsberettigede maksimumsbeløb, medlemsstaterne kan yde til de pågældende landbrugere, til 450 EUR pr. hektar.

Kommissionen er ikke i stand til at angive støttebeløbene pr. medlemsstat og race for de to programmeringsperioder, da medlemsstaterne anvender foranstaltningerne meget forskelligt og oplysningerne derfor er meget omfattende. Med hensyn til perioden 1993-1999 henviser Kommissionen det ærede medlem til evalueringsrapporten om gennemførelsen af forordning (EØF) nr. 2078/92, der findes på internetadressen http://europa.eu.int/comm/agriculture/envir/programs/index_en.htm. Hvad angår den nuværende fase findes alle oplysningerne i planerne for udvikling af landdistrikterne, der i henhold til adfærdskodeksen af 6. maj 1999 mellem Parlamentet og Kommissionen tilsendes Parlamentet i deres fulde udstrækning og omhandler Kommissionens gennemførelse af strukturpolitikken. Kommissionen giver Parlamentet og Rådet yderligere oplysninger om disse og andre foranstaltninger til udvikling af landdistrikterne, når der på EU-plan skal udarbejdes en sammenfattende rapport om overvågningen af gennemførelsen af programmerne for udvikling af landdistrikterne.

Artikel 13 i Kommissionens forordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999(4) (erstattet af Rådets forordning (EF) nr. 445/2002(5)) fastsætter, at støtten til miljøvenligt landbrug kan vedrøre forpligtelse til at opdrætte husdyr af lokale udryddelsestruede racer. Bilaget til samme kommissionsforordning (punkt 9, VI, andet led) fastsætter, at medlemsstaterne i deres planer for udvikling af landdistrikterne skal fremlægge bevis for racernes truede status ifølge videnskabelige data, som accepteres af internationale organisationer, der betragtes som autoriteter på området. Under gennemgangen af programmerne for udvikling af landdistrikterne har det vist sig, at mange medlemsstater ikke har leveret de ifølge ovennævnte bestemmelse nødvendige beviser. Derfor har Kommissionen baseret vurderingen af de pågældende truede racers status på FAO's World Watch list (WWL) for domestic animal diversity (2. og 3. udgave), der for tiden er den eneste fælles og offentligt tilgængelige internationale reference. Imidlertid er de kriterier, som FAO har fulgt efter 1996 ved opstillingen af listerne, særlig restriktive, især i forhold til de kriterier, EU anvender ved tildeling af støtte i medfør af Rådets forordning (EØF) nr. 2078/1992. Anvendelsen af disse kriterier i de nye programmer for udvikling af landdistrikter har bevirket, at mange af de racer, der tidligere var omfattet af støtten til miljøvenligt landbrug i henhold til forordning (EØF) nr. 2078/1992, nu er blevet udelukket.

På baggrund af de spørgsmål, størstedelen af medlemsstaterne har rejst på Rådets møde (landbrug), er Kommissionen nået til den konklusion, at FAO's kriterier har vist sig at være for restriktive i forhold til målsætningerne i Rådets forordning, og at der må udarbejdes mere hensigtsmæssige kriterier end FAO's, hvis støtteordningen skal gennemføres. Det har vist sig nødvendigt at indføre en overgangsløsning med tilbagevirkende kraft fra 1. januar 2000, og indtil der er udarbejdet nye støttekriterier. Indtil overgangsperiodens udløb den 31. december 2001 kan medlemsstaterne således ifølge en ændring af forordning (EF) nr. 1750/1999 (Kommissionens forordning (EF) nr. 672/2001 af 2. april 2001 om ændring af forordning (EF) nr. 1750/1999(6)) indgå nye femårige forpligtelser for racer, hvortil der blev ydet støtte i den foregående programmeringsperiode.

I forbindelse med omarbejdelsen af Kommissionens ovennævnte forordning, der er på vej til at blive offentliggjort, har man i EU-lovgivningen indført det nye begreb lokale racer, hvis opdræt er truet af indstilling og nye tærskler for støtteberettigelse, der vil finde anvendelse i den resterende programmeringsperiode. Disse kriterier kan beskrives som mindre restriktive end dem, der blev anvendt i den foregående programmeringsperiode, hvilket skulle kunne gøre anvendelsesområdet for disse foranstaltninger endnu bredere, og endelig er der målet om den genetiske diversitet, der nu også indgår i Rådets forordning.

På denne baggrund mener Kommissionen at have iværksat de foranstaltninger, der er nødvendige for at støtte opdræt af lokale racer, der er truet af indstillling.

(1) EFT L 215 af 30.7.1992.

(2) Beløbet blev ændret til 120,8 EUR pr. storkreatur som følge af Kommissionens forordning (EF) nr. 2772/95 af 30. november 1995 om udskiftning af beløbene i ecu i Rådets forordning (EØF) nr. 2078/92, EFT L 288 af 1.12.1995.

(3) EFT L 160 af 26.6.1999.

(4) EFT L 214 af 13.8.1999.

(5) EFT L 74 af 15.3.2002.

(6) EFT L 93 af 3.4.2001.